CELEX: 32018D2010
Language: da
Date: 2018-12-17 00:00:00
Title: Rådets afgørelse (FUSP) 2018/2010 af 17. december 2018 til støtte for bekæmpelse af ulovlig spredning af og handel med håndvåben og lette våben (SALW) samt ammunition og indvirkningen heraf i Latinamerika og Caribien inden for rammerne af EU-strategien mod ulovlige skydevåben, håndvåben og lette våben samt ammunition hertil »Sikring af våben, beskyttelse af borgerne«

18.12.2018   
               
               
                  DA
               
               
                  Den Europæiske Unions Tidende
               
               
                  L 322/27
               
            
         RÅDETS AFGØRELSE (FUSP) 2018/2010
         af 17. december 2018
         til støtte for bekæmpelse af ulovlig spredning af og handel med håndvåben og lette våben (SALW) samt ammunition og indvirkningen heraf i Latinamerika og Caribien inden for rammerne af EU-strategien mod ulovlige skydevåben, håndvåben og lette våben samt ammunition hertil »Sikring af våben, beskyttelse af borgerne«
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 19. november 2018 vedtog Rådet EU-strategien mod ulovlige skydevåben, håndvåben og lette våben samt ammunition hertil med titlen »Sikring af våben, beskyttelse af borgerne« (»EU's SALW-strategi«), som fastsætter retningslinjerne for Unionens indsats på området håndvåben og lette våben (»SALW«).
                  
               
                     (2)
                  
                  
                     I EU's SALW-strategi anføres, at Unionen vil søge at skabe synergi med de relevante amerikanske stater og regionale organisationer for at reducere den ulovlige spredning af og ulovlig handel med SALW med henblik på at mindske den væbnede vold og kriminelle handlinger.
                  
               
                     (3)
                  
                  
                     Latinamerika og Caribien er blevet udpeget som regioner, der er alvorligt berørt af spredning og voldsom ophobning af SALW.
                  
               
                     (4)
                  
                  
                     I 2016 på det 6. af de møder, som staterne afholder hvert andet år i FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter (»handlingsprogrammet«), der blev vedtaget den 20. juli 2001, bekræftede alle FN-medlemsstater på ny deres tilsagn om at forebygge den ulovlige handel med SALW. Staterne så med tilfredshed på de fremskridt, der er gjort med at styrke det subregionale og regionale samarbejde, og gav tilsagn om at etablere eller styrke, hvor det er relevant, sådanne samarbejds-, koordinations- og informationsudvekslingsmekanismer, herunder udveksling af bedste praksis, med henblik på at støtte gennemførelsen af handlingsprogrammet.
                  
               
                     (5)
                  
                  
                     Organisationen af Amerikanske Stater (OAS) er sekretariat for den interamerikanske konvention om bekæmpelse af ulovlig fremstilling af og handel med skydevåben, ammunition, sprængstof og lignende materiel (CIFTA), og den koordinerer og gennemfører regionale initiativer til bekæmpelse af ulovlige SALW i Nord-, Syd- og Mellemamerika.
                  
               
                     (6)
                  
                  
                     Unionen ønsker at finansiere et projekt om begrænsning af truslen fra ulovlig spredning af og handel med SALW og ammunition hertil i Latinamerika og Caribien —
                  
               VEDTAGET DENNE AFGØRELSE:
         
            Artikel 1
            Med henblik på gennemførelsen af EU-strategien mod ulovlige skydevåben, håndvåben og lette våben samt ammunition hertil med titlen »Sikring af våben, beskyttelse af borgerne« (»EU's SALW-strategi«) og på fremme af fred og sikkerhed har OAS-projektet om begrænsning af truslen fra ulovlig spredning af og handel med SALW og ammunition hertil i Latinamerika og Caribien, der skal støttes af Unionen, følgende specifikke mål:
            
                        —
                     
                     
                        styrke den fysiske sikkerhed af og forvaltningssystemerne for nationale militære og andre institutionelle lagre gennem forbedrede sikkerhedsforanstaltninger på stedet og lagerkontrol
                     
                  
                        —
                     
                     
                        forstærke nationale kapaciteter til destruktion af beslaglagte, overskydende eller ikke sikre SALW og ammunition
                     
                  
                        —
                     
                     
                        øge den nationale mærknings- og sporingskapacitet vedrørende SALW og opfordre til regionalt samarbejde om at spore konfiskerede våben og ammunition
                     
                  
                        —
                     
                     
                        forbedre SALW-overførselsmekanismerne gennem national lovgivning, grænsekontrol og regional koordinering og
                     
                  
                        —
                     
                     
                        fremme socialt ansvarlig adfærd i udvalgte lokalsamfund rettet mod grupper, som er hårdt ramt af væbnet vold, herunder brug af afleveringskampagner eller andre strategier, der skal mindske antallet af lokale forekomster af voldelige forbrydelser.
                     
                  Unionen finansierer dette projekt, som er beskrevet i detaljer i bilaget.
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (den højtstående repræsentant) er ansvarlig for gennemførelsen af denne afgørelse.
            
            
               2.   Den tekniske gennemførelse af det i artikel 1 omhandlede projekt udføres af OAS.
            
            
               3.   OAS udfører sine opgaver under den højtstående repræsentants ansvar. Med henblik herpå indgår den højtstående repræsentant i de nødvendige foranstaltninger med OAS.
            
         
         
            Artikel 3
            
               1.   Det finansielle referencegrundlag for gennemførelsen af det i artikel 1 omhandlede projekt, der finansieres af Unionen, er 3 000 000 EUR. Programmet finansieres fuldt ud af Unionen med bidrag i naturalier fra Spaniens Udenrigsministerium og den begunstigede.
            
            
               2.   De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for Unionens budget.
            
            
               3.   Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår Kommissionen den nødvendige aftale med OAS. Det skal fremgå af aftalen, at OAS sørger for, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i denne proces og om datoen for indgåelse af aftalen.
            
         
         
            Artikel 4
            
               1.   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af OAS. Disse rapporter danner grundlag for Rådets evaluering.
            
            
               2.   Kommissionen aflægger rapport om de finansielle aspekter af det i artikel 1 omhandlede projekt.
            
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 36 måneder efter datoen for indgåelse af den i artikel 3, stk. 3, omhandlede aftale eller, hvis der ikke er indgået nogen aftale inden for denne periode, seks måneder efter dens ikrafttrædelsesdato.
            
         
         
            Udfærdiget i Bruxelles, den 17. december 2018.
            
               
                  På Rådets vegne
               
               E. KÖSTINGER
               
                  Formand
               
            
         
      
      
         
            BILAG
            
               PROJEKT VEDRØRENDE TIL STØTTE FOR BEKÆMPELSE AF ULOVLIG SPREDNING AF OG HANDEL MED HÅNDVÅBEN OG LETTE VÅBEN (SALW) SAMT AMMUNITION OG INDVIRKNINGEN HERAF I LATINAMERIKA OG CARIBIEN INDEN FOR RAMMERNE AF EU-STRATEGIEN MOD ULOVLIGE SKYDEVÅBEN, HÅNDVÅBEN OG LETTE VÅBEN SAMT AMMUNITION HERTIL »SIKRING AF VÅBEN, BESKYTTELSE AF BORGERNE«
            
            1.   Indledning og mål
            1.1.   Indledning
            Spredning af ulovlige håndvåben, lette våben og ammunition er en af de væsentligste faktorer, der bidrager til de høje niveauer af vold og ustabilitet i flere lande i Latinamerika og Caribien. Næsten halvdelen af alle drabsofre er 15-29 år, og brug af skydevåben er særlig fremherskende i regionen, hvor to tredjedele (66 %) af alle manddrab begås med skydevåben. Statistikker indsamlet af Small Arms Survey til dens publikation »Global Burden of Armed Violence, 2015« afslører yderligere, at de ti lande med den højeste andel SALW-relaterede dødsfald mellem 2010 og 2015 alle var amerikanske stater, hvor hver enkelt havde et antal manddrab begået med skydevåben på mere end 20 pr. 100 000 indbyggere.
            Regeringerne i Latinamerika og Caribien har forkastet den ulovlige fremstilling og handel med våben gennem deres støtte til flere internationale instrumenter, herunder den interamerikanske konvention om bekæmpelse af ulovlig fremstilling af og handel med skydevåben, ammunition, sprængstof og lignende materiel (CIFTA), FN's handlingsprogram vedrørende håndvåben og lette våben samt det internationale mærknings- og sporingsinstrument. Militære styrker og andre sikkerhedsstyrker opretholder imidlertid store lagre af SALW og ammunition, der ofte er dårligt sikret, eller i forbindelse med hvilke der udvises ringe ansvarlighed. Hvert år beslaglægger sikkerhedsstyrker i regionen tusinder af ulovlige SALW og mange tons ammunition. Noget af det beslaglagte materiel er blevet sporet til militærlagre både i og uden for regionen, eftersom velfinansierede kriminelle foretagender, herunder organisationer, der driver ulovlig narkotikahandel, tværnationale bander og personer, der driver international ulovlig våbenhandel, har overvældet de nationale bekæmpelseskapaciteter.
            Ikke kun spredning af håndvåben, men også den almindelige befolknings adgang til skydevåben har vist sig at øge risikoen for vold med skydevåben. Verdenssundhedsorganisationens (WHO) Global Status Report on Violence 2014 viser gennem tværsektorielle undersøgelser i de deltagende lande, at skydevåbentilgængelighed faktisk er en risikofaktor i forbindelse med manddrab. Rapporten bemærker også, at skydevåben generelt er meget udbredte i Nord-, Syd- og Mellemamerika og det fremherskende våben brugt i voldelige sammenstød. Et andet af rapportens resultater er, at let adgang til skydevåben og andre våben og overdrevent alkoholforbrug også er tæt forbundet med mange former for vold.
            Et andet spørgsmål, der skal overvejes, er, at skydevåbentilgængelighed påvirker mænd og kvinder forskelligt. Den udbredte adgang til skydevåben bidrager til antallet af trusler med denne type våben og til dødeligheden i forbindelse med partnervold (IPV) i voldsramte kvinders hjem. Ifølge FN's Kontor for Nedrustningsanliggender er en uforholdsmæssigt stor procentdel af ejere og brugere af håndvåben mænd, både i konfliktsituationer og andre situationer. De fleste hændelser med mænds vold mod kvinder viser brug af skydevåben for at skræmme eller slå ihjel. Når der blev brugt skydevåben, var IPV-ofre mindre tilbøjelige til at have synlige skader. Samtidig var de mere tilbøjelige til at blive skræmt. Skydevåben bruges for det meste til at true en partner (69,1 %), og når denne type våben bruges, er det mindre sandsynligt, at gerningsmanden for eksempel slår eller sparker et offer.
            Brugen af alle typer våben forbindes med mange former for voldelig adfærd med resultater for ofrene, der rækker ud over fysiske skader. Trusler og intimidering genererer psykologiske virkninger og traumer, og mange af ofrene undgår at melde denne vold til myndighederne, fordi de frygter gengældelse. Fagfolk som f.eks. sundhedstjenesteydere, socialarbejdere og offentlige sikkerhedsmedarbejdere har behov for uddannelse for at kunne reagere på voldelige situationer med brug af SALW.
            Lokalsamfundets engagement og oprettelse af et støttenetværk i lokalsamfundet kan være en bedre bistand til ofre for skydevåbenrelateret kriminalitet og bidrage til at forebygge voldelig adfærd, som især kan udløse forsætlige manddrab. Et aktivt lokalsamfund bidrager til at opbygge tillid, gennemsigtighed, kommunikation og engagement i sin indsats.
            Siden 2009 har Organisationen af Amerikanske Staters (OAS) generalsekretariats afdelingen for offentlig sikkerhed (DPS) (»OAS-DPS«) støttet OAS-medlemsstaternes bestræbelser på at kontrollere strømmen af ulovlige SALW og ammunition og at forvalte institutionelle lagre gennem bistandsprogrammet for kontrol med våben og ammunition (PACAM). PACAM har gennemført projekter i samarbejde med de fleste af de 34 aktive OAS-medlemsstater i henhold til CIFTA's bestemmelser. Disse aktiviteter har ført til mærkning af over 290 000 skydevåben og destruktion af yderligere 60 000 våben og over 1 700 tons ammunition i hele regionen.
            Selv om der er opnået betydelige resultater inden for mærkning af SALW, fysisk sikkerhed og forvaltning af lagre, er der stadig store forskelle mellem de nationale kapaciteter, navnlig blandt landene i Mellemamerika og Caribien. Systematisk indførelse af lagerforvaltningsprotokoller er fortsat ufuldstændig i næsten alle landene i regionen, og efterspørgslen på teknisk bistand, rådgivning og samarbejde er steget på grund af den vellykkede gennemførelse af tidligere PACAM-aktiviteter og de nationale myndigheders øgede tillid til OAS' rolle på dette område.
            Under gennemførelsen af tidligere PACAM-projekter samt på nylige CIFTA-møder har flere OAS-medlemsstater anmodet om teknisk bistand på de områder, som det foreslåede projekt skal fokusere på. De lande, der har anmodet om støtte til at forbedre den fysiske sikkerhed og lagerforvaltningskapaciteter, er blandt andre Belize, Guatemala, El Salvador, Honduras, Costa Rica, Jamaica, Den Dominikanske Republik og Dominica. Belize, Guatemala, El Salvador, Honduras, Costa Rica og Panama har anmodet om støtte til destruktion af overskydende, forældede eller konfiskerede SALW og ammunition. Samtidig har efterspørgslen på uddannelse og bistand med mærkning og sporing af SALW været høj, idet Guatemala, El Salvador, Honduras, Costa Rica, Panama, Bahamas, Barbados, Jamaica, Den Dominikanske Republik, Trinidad og Tobago, Guyana, Surinam, Uruguay og Paraguay har anmodet om hjælp.
            Dette projekt vil også indeholde et forebyggelsesaspekt, der består af tværsektorielle og lokalsamfundsfokuserede samarbejdsindsatser, med henblik på at begrænse risikofaktorer i forbindelse med vold, idet de tidligere nævnte fagfolk og lokalsamfundet er direkte begunstigede og gerningsmænd og deres ofre indirekte mål.
            Forebyggelsesaspektet vil blive gennemført inden for et udvalgt lokalsamfund i de tre udvalgte lande. Indsatserne kan skulle tilpasses for at opfylde behovene inden for bestemte befolkningsgrupper, metoder til lokalsamfundsengagement og klar fastlæggelse af udfordringer og muligheder for at gennemføre samarbejdsinitiativer til forebyggelse af vold med skydevåben i forskelligartede lokalsamfund. Selv om landene i fokus for disse bestræbelser ikke er blevet specifikt udpeget, er Guatemala, El Salvador, Honduras og Jamaica sandsynlige kandidater til projektstøtte på grund af deres meget høje niveauer af voldelige forbrydelser og dermed forbunden brug af skydevåben.
            1.2.   Mål
            Gennem dette treårige projekt sigter DPS mod at styrke OAS-medlemsstaternes regeringers evne til at kontrollere og mindske ulovlig spredning af og handel med håndvåben og lette våben (SALW) samt konventionel ammunition i regionen og at styrke udvalgte lokalsamfunds evne til at forebygge væbnet vold. Teknisk bistand og samarbejde med medlemsstater, der støtter det overordnede mål med projektet, vil blive baseret på følgende mål:
            
                        —
                     
                     
                        styrke den fysiske sikkerhed af og forvaltningssystemerne for nationale militære og andre institutionelle lagre gennem forbedrede sikkerhedsforanstaltninger på stedet og lagerkontrol
                     
                  
                        —
                     
                     
                        forstærkede nationale kapaciteter til destruktion af beslaglagte, overskydende eller ikke sikre SALW og ammunition
                     
                  
                        —
                     
                     
                        øge den nationale mærknings- og sporingskapacitet vedrørende SALW og opfordre til regionalt samarbejde om at spore konfiskerede våben og ammunition
                     
                  
                        —
                     
                     
                        forbedre SALW-overførselsmekanismerne gennem national lovgivning, grænsekontrol og regional koordinering og
                     
                  
                        —
                     
                     
                        fremme socialt ansvarlig adfærd i udvalgte lokalsamfund rettet mod grupper, som er hårdt ramt af væbnet vold, herunder brug af afleveringskampagner eller andre strategier, der skal mindske antallet af lokale forekomster af voldelige forbrydelser.
                     
                  2.   Udvælgelse af implementerende organ og samordning med andre relevante finansieringsinitiativer
            2.1.   Implementerende organ — Organisationen af Amerikanske Stater (OAS)
            OAS spiller en central rolle i den regionale ramme for at forebygge ulovlig spredning af håndvåben, lette våben, ammunition og sprængstof i Latinamerika og Caribien. I 1997 blev regionen den første i verden, som vedtog et regionalt instrument til kontrol med disse våben med undertegnelsen af CIFTA. Ved at stille det tekniske sekretariat til rådighed for CIFTA indtager OAS en unik position i koordinationen af indsatsen på hele den vestlige halvkugle for at bekæmpe den ukontrollerede spredning af ulovlige håndvåben, lette våben og ammunition som et nødvendigt skridt for at øge borgernes sikkerhed og mindske væbnet vold. I denne rolle har OAS-DPS gennemført projekter og programmer for at hjælpe OAS-medlemsstaterne med at opfylde deres forpligtelser til at sikre nationale skydevåbenlagre, gennemføre lovgivningsmæssige foranstaltninger til fastlæggelse af ulovlig fremstilling af og handel med skydevåben som strafbare handlinger i henhold til national ret, kræve mærkning af skydevåben og udveksle oplysninger med andre CIFTA-signatarerne om sporing af oplysninger om og mønstre for ulovlig handel. Siden 2007 har OAS-projekter med støtte fra internationale donorer givet uddannelse, teknisk bistand og udstyr til 29 lande i regionen, hvilket har ført til mærkning af næsten 300 000 skydevåben, destruktion af yderligere 65 000 overskydende eller konfiskerede skydevåben og eliminering af over 1 700 tons overskydende, udløben eller farlig ammunition. Ingen andre regionale eller subregionale organisationer, der dækker hele Nord-, Syd- og Mellemamerika, har den politiske indflydelse, tekniske ekspertise eller geografiske rækkevidde til at kunne støtte og bistå alle 35 amerikanske stater.
            (Cuba er fortsat den eneste inaktive OAS-medlemsstat, og dets fremtidige status er underlagt en dialogproces, der kan igangsættes på anmodning af Cubas regering i overensstemmelse med OAS' praksis, formål og principper).
            OAS-medlemsstaterne har desuden givet OAS-DPS ansvaret for at udarbejde en interamerikansk handlingsplan for at forebygge og nedbringe antallet af manddrab. Et af målene med planen er at reducere tilgængeligheden af og adgangen til våben. To af de instrumenter, som DPS råder over til at gennemføre planen, er det interamerikanske program og netværk for forebyggelse af vold og kriminalitet. Forebyggelsesdelen af dette projekt vil blive gennemført i henhold til retningslinjerne i programmet og netværket på grundlag af unges lederskab, under hensyntagen til de tre forebyggelsesniveauer, på grundlag af videnskabelig dokumentation, tværsektoriel koordination, social deltagelse gennem styrkelse af lokalsamfund, opfordring til internationalt samarbejde, fremme af en fredskultur samt køns- og menneskerettighedsperspektiver.
            2.2.   Koordination med andre relevante finansieringsinitiativer
            Som en generel praksis koordinerer OAS-DPS sine aktiviteter med andre agenturer og organisationer, der modtager midler fra både samme og forskellige donorregeringer og internationale organer. Hvis der er tale om organisationer, der modtager støtte fra Unionen til arbejde, der er forbundet med de foreslåede aktiviteter inden for rammerne af dette projekt, har Global Firearms Programme under FN's Kontor for Narkotikakontrol og Kriminalitetsbekæmpelse (UNODC) direkte relevans for projektet. Kontaktpunktet for denne koordination vil være både UNODC's regionale kontor i Mexico og landekontorerne på de steder, hvor de specifikke projektaktiviteter vil blive udført. I betragtning af UNODC's igangværende arbejde på dette område vil projektaktiviteterne blive afstemt med søjlerne i Global Firearms Programme.
            Med hensyn til lovgivnings- og politikudvikling vil OAS-DPS fortsætte arbejdet på dette område gennem CIFTA ved hjælp af de årlige møder i det rådgivende udvalg og gennem særlige arbejdsgrupper, der har udviklet og fortsat forbedrer modellovgivningen for deltagerstaterne. Mål 4 i dette forslag er at forbedre SALW-overførselsmekanismerne gennem national lovgivning, grænsekontrol og regional koordination med vægt på retlige mekanismer. Aktiviteterne omfatter en regional workshop med henblik på at udvikle mekanismer til lovlige grænseoverskridende overførsler og sporing heraf, udvikling af et virtuelt koordinationsnetværk til informationsudveksling vedrørende lovlige overførsler og ulovlig handel samt juridisk bistand til bestemte lande. De lovgivningsmæssige redskaber, som UNODC allerede har udarbejdet, vil være vigtige retningslinjer for arbejdet i OAS-projektet på dette område, og UNODC-rådgivning og -erfaringer vil blive søgt i processen med udvikling af disse regionale rammer, herunder opfordringer til UNODC-repræsentanter til at deltage i workshopper og til at fremsætte bemærkninger under arbejdet med det virtuelle koordinationsnetværk.
            OAS-DPS vil med hensyn til forebyggende foranstaltninger og sikkerhedsforanstaltninger kontakte UNODC for at arrangere drøftelser med henblik på at udveksle erfaringer om projekter og erfaringer vedrørende mærkning og sporing af skydevåben. Eftersom dette har været et fokusområde i tidligere OAS-projekter, kan en gensidig udveksling af erfaringer tidligt i projektet i forbindelse med årlige møder i CIFTA's rådgivende udvalg lettes gennem deltagelse af UNODC-personale på disse møder.
            Dataindsamling og -analyse, en anden søjle i Global Firearms Programme, vil være en vigtig mulighed for OAS for at udveksle oplysninger indsamlet under projektaktiviteter sammen med UNODC. I denne forbindelse agter OAS-DPS at kontakte UNODC's hovedkontor i Wien og dets forbindelseskontor i New York og regionale kontor i Mexico for at koordinere, hvordan vi kan udveksle oplysninger fra projektaktiviteter, som vil bistå dem i deres analyse af globale mønstre og tendenser inden for ulovlig handel.
            3.   Projektbeskrivelse
            3.1.   Beskrivelse
            Hovedformålet med dette projekt er at styrke OAS-medlemsstaternes regeringers evne til at kontrollere og begrænse ulovlig spredning af og handel med håndvåben og lette våben (SALW) samt konventionel ammunition i hele Latinamerika og Caribien og mindske konsekvenserne af SALW for sårbare befolkningsgrupper og lokalsamfund i regionen. På grundlag af tidligere aktiviteter udført af OAS-DPS gennem dens bistandsprogram for kontrol med våben og ammunition (PACAM) vil projektaktiviteterne fokusere på at sikre institutionelle lagre af håndvåben, lette våben og ammunition gennem foranstaltninger vedrørende fysisk sikkerhed og lagerforvaltning, forebyggelse af ulovlig handel med våben og ammunition på tværs af internationale grænser inden for regionen samt identifikation og sporing af håndvåben, lette våben og ammunition, der er blevet beslaglagt af offentlige myndigheder, for at fastslå deres oprindelse. Under gennemførelsen af projektet vil OAS uddanne nationale agenturer med ansvar for fysisk sikkerhed og lagerforvaltning og levere udstyr og software til national lagerkontrol.
            Lagerforvaltningsindsatsen vil også omfatte bistand til regeringer med at destruere beslaglagte, overskydende eller ikke sikre SALW og ammunition. OAS vil forstærke et tidligere projekt, der leverede udstyr og uddannelse med henblik på mærkning og sporing af SALW, ved at bistå medlemsstater, som ikke har modtaget støtte på dette område, samt de medlemsstater, der blev bistået og efterfølgende har anmodet om yderligere uddannelses- og vedligeholdelsesstøtte til mærkningsudstyr. Ved at udnytte sin koordinerende rolle som sekretariat for CIFTA vil OAS yde rådgivning og teknisk bistand til medlemsstaterne i forbindelse med udarbejdelse af lovgivning, der fremmer foranstaltninger til at forebygge, bekæmpe og udrydde ulovlig fremstilling af og handel med SALW og ammunition i overensstemmelse med CIFTA's bestemmelser. Et pilotforebyggelsesprogram vil desuden have fokus på udvalgte lokalsamfund i to eller tre af de lande, der er hårdest ramt af væbnet vold i forbindelse med spredning af SALW. Den planlagte tidsramme for gennemførelse af projektet er 36 måneder.
            3.2.   Metode
            3.2.1.   Organisationsstruktur
            Dette projekt vil blive gennemført af OAS-DPS i koordination med støttede OAS-medlemsstater. Projektledelsen fra OAS-DPS vil bestå af fem ansatte i OAS' hovedsæde i Washington, mens projektgennemførelsen vil blive varetaget af et regionalt baseret teknisk støttehold og personale bestående af lokale kontraktansatte i medlemsstaterne på grundlag af de specifikke aktiviteter, der skal udføres.
            Det regionalt baserede hold fra bistandsprogrammet for kontrol med våben og ammunition (PACAM) vil bestå af en holdleder/koordinator, en informationsstyrings- og databaseekspert, en logistisk/administrativ støttespecialist og tre teknikere, der har erfaring i skydevåbensikkerhed, -identifikation, -mærkning og -destruktion og er certificeret i ammunitionsrydning (EOD) på niveau 3 i overensstemmelse med Den Europæiske Standardiseringsorganisations workshopaftale vedrørende EOD-kompetencestandarder. For så vidt angår højtspecialiseret uddannelse og højtspecialiserede opgaver kan OAS også kontrahere kortvarig støtte fra andre tekniske partnerorganisationer, herunder Golden West Humanitarian Foundation, der har omfattende erfaring i at udvikle innovative, relevante teknologier til at overvinde operationelle udfordringer vedrørende ammunition, sprængstof, landminer og SALW.
            I første omgang vil programledelsen fra OAS-DPS koordinere direkte med de nationale myndigheder i de medlemsstater, der tidligere har anmodet om støtte til spørgsmål vedrørende SALW og ammunition. I flere tilfælde har OAS eksisterende samarbejdsaftaler vedrørende bistand til medlemsstaterne inden for fysisk sikkerhed og lagerforvaltning samt mærkning og sporing af SALW, og de vil danne grundlag for teknisk bistand. PACAM-holdet vedrørende teknisk bistand vil kunne imødekomme anmodninger om bistand til uddannelse vedrørende og vedligeholdelse af SALW-mærkningsudstyr umiddelbart efter projektets indledning.
            3.2.2.   Teknisk tilgang
            Anmodninger om bistand til fysisk sikkerhed, lagerforvaltning og destruktion af SALW eller ammunition vil kræve en indledende vurdering foretaget af et medlem af programledelsen fra OAS-DPS med støtte fra det tekniske PACAM-hold. På grundlag af disse vurderinger vil ledelsen foreslå landehandlingsplaner til de nationale myndigheder, der vil blive gennemført med støtte fra det tekniske PACAM-hold i henhold til de mest presserende prioriteter og disponible midler. Aktiviteter forbundet med destruktion af ammunition vil tage hensyn til materiellets alder, tilstand og forældelse og prioritere eliminering af materiel, der udgør den største trussel mod den offentlige sikkerhed på grund af ikkeplanlagte eksplosioner eller omledning. Håndvåben og lette våben vil blive øremærket til destruktion ved hjælp af analytiske kriterier, der omfatter funktionalitet, dødelighed og risiko for omledning. Destruktion af beslaglagte eller konfiskerede våben vil være begrænset til våben, der er blevet frigivet af judicielle myndigheder og ikke længere skal fremlægges som bevis i retssager. Hver landehandlingsplan, der udarbejdes, vil tage hensyn til følgende retningslinjer:
            
                        —
                     
                     
                        de internationale tekniske retningslinjer for ammunition
                     
                  
                        —
                     
                     
                        OAS' skydevåbenstandarder: mærkning og registrering samt
                     
                  
                        —
                     
                     
                        FN's Kontor for Nedrustningsanliggenders destruktionshåndbog: håndvåben, lette våben, ammunition og sprængstof.
                     
                  Med henblik på at styrke den regionale koordination vedrørende national SALW-lovgivning samt SALW-overførselsmekanismer og -grænsekontrol vil OAS afholde regionale workshopper i forbindelse med de årlige møder i CIFTA's rådgivende udvalg. Støtte til disse workshopper vil også tjene til at øge relevante nationale myndigheders CIFTA-mødedeltagelse og etablere fora til fastlæggelse af fælles problemer og løsninger. Ledelsen fra OAS-DPS vil bidrage til at udarbejde CIFTA-mødedagsordener samt koordinere og gennemføre workshopperne. Workshopperne vil sætte fokus på specifikke emner inden for regionalt samarbejde og regional koordination med henblik på at fastlægge behov for uddannelse og teknisk bistand, som nabolande og subregioner har til fælles. De regionale workshopper vil have særlig fokus på udvikling af et regionalt meddelelsessystem for lovlige våbenoverførsler, der er i overensstemmelse med CIFTA's bestemmelser, og som også tager hensyn til de retningslinjer for gennemsigtighed, der findes i våbenhandelstraktaten (ATT), som nogle af OAS-medlemsstaterne og CIFTA-signatarerne har undertegnet og ratificeret.
            Efterfølgende kurser vil blive koordineret af ledelsen fra OAS-DPS og givet af det tekniske PACAM-hold med deltagelse af medlemsstaterne på nationalt og subregionalt plan for at forbedre kommunikationen blandt nationale myndigheder med lignende ansvarsområder inden for bestemte geografiske områder. Ét kursus vil blive rettet mod uddannelse af told- og havnemyndigheder i registrering af lagre af beslaglagte våben og beslaglagt ammunition for at fremme sporing og kortlægning af mønstre for ulovlig handel som et middel til at mindske våbensmugling og fremme bedre indberetning af beslaglæggelser. PACAM-holdet vil levere software og computerudstyr til støtte for disse aktiviteter i forlængelse af uddannelsen af nationalt personale. I forbindelse med denne uddannelse vil PACAM-holdet fremlægge oplysninger og trykte vejledninger med henblik på distribution, der dækker identifikation og klassifikation af og sikkerhed for SALW og ammunition for at forebygge ulykker.
            Forebyggelsesdelen i projektet vil fokusere på ét lokalsamfund i hvert af de tre udvalgte lande. OAS-DPS vil koordinere lokalsamfundsvurderinger, begyndende med metoden i det strategiske diagnosesystem (Sistema de Diagnóstico Estratégico) — SIDIE, der vil vurdere de aktuelle risici for vold med skydevåben på lokalsamfundsplan, herunder de mest udsatte grupper, samt det valgte lokalsamfunds styrker og svagheder med hensyn til at beskytte sig selv. De ydelser, som staten og civilsamfundet yder for at bistå og beskytte ofre for væbnet vold, vil blive kortlagt, og en liste over politikanbefalinger vil blive givet til de lokale myndigheder. Vurderingen vil være kønssensitiv, og den vil også omfatte en menneskerettighedsbaseret tilgang.
            Det andet trin i processen bliver at opbygge kapaciteterne hos lokale sundhedstjenesteydere, socialarbejdere samt embedsmænd i retsvæsenet og inden for offentlig sikkerhed, så de bedre kan bistå og beskytte ofre for vold og forbrydelser og arbejde for at forebygge recidiv blandt gerningsmænd. Denne aktivitet vil lægge vægt på arbejdet med ofre for og gerningsmænd til partnervold. Psykologisk og psykosocial støtte til oprettelse eller styrkelse af gensidige hjælpegrupper vil blive ydet, og ofres arbejdsmæssige reintegration vil blive taget i betragtning. Ofre og deres familier vil blive opfordret til at indberette voldelige hændelser og trusler, og embedsmænd i retsvæsenet og inden for offentlig sikkerhed vil blive uddannet til at reagere bedre på denne type vold. Sundhedstjenesteydere og fagfolk inden for retsvæsenet vil blive tilskyndet til at integrere psykologisk bistand til gerningsmænd som en risikoforebyggelsesstrategi og for at undgå recidiv.
            Aktiviteterne vil også omfatte, at lokalsamfundet afhjælper sine svagheder, at det identificerer og styrker de eksisterende beskyttelsesnetværk, og at det arbejder sammen med de eksisterende officielle forebyggelsesnetværk. Disse aktiviteter vil omfatte kurser for ledere i lokalsamfundet om ikkevoldelige konfliktløsningsteknikker samt om nødvendigt SALW-risikobegrænsningskampagner. Visse af indsatserne kan være målrettet grupper, der er identificeret som de mest sårbare i begyndelsen af processen, såsom udsatte unge (f.eks. multisystemisk terapi) eller kvinder (iværksætteri). Alle kapacitetsopbyggende aktiviteter i lokalsamfundet vil blive evalueret ved hjælp af de mest hensigtsmæssige instrumenter såsom spørgeskemaer eller fokusgrupper. Specifikke instrumenter til evaluering af de udvalgte indsatser vil i tillæg blive udformet, når indsatserne er blevet udvalgt.
            3.2.3.   Kønsperspektiv
            Eftersom væbnede konflikter berører kvinder, mænd, piger og drenge forskelligt, tager dette projekt højde for, at kvinder og piger i Latinamerika og Caribien udsættes for diskrimination på grundlag af deres køn, og at de er sårbare over for seksuel vold. For at fremme og støtte kvinders aktive og meningsfulde deltagelse i alle voldsforebyggende mekanismer og konfliktløsningsmekanismer vil kønsperspektivet blive integreret i alle aktiviteter. En af de primære foranstaltninger vil være inddragelse af kvinder på alle niveauer af OAS' generalsekretariats projektgennemførelse med henblik på såvel tekniske mål som konfliktløsnings- og voldsforebyggelsesmål. Dette begynder med deres deltagelse på niveauet for OAS' sekretær for flerdimensionel sikkerhed og direktøren for OAS-DPS til det nationale tekniske personale og det tekniske PACAM-personale, som beskæftiger sig med fysisk sikkerhed, lagerforvaltning, SALW-kontrol og destruktionsoperationer, samt lokalt personale for at fremme voldsforebyggelse. Voldsforebyggende aktiviteter vil navnlig have fokus på kvinders og pigers behov for sikkerhed i lokalsamfundet og behovet for, at de tager del i forsøget på at finde løsninger på disse udfordringer. Regionale og lokale organisationer ledet af kvinder vil blive søgt som partnere for specifikke aktiviteter på grundlag af forenelighed af deres organisations sociale mål med projektets mål og deres tidligere erfaringer inden for projektets tekniske områder.
            3.2.4.   Ekstern koordination
            I tillæg til koordination og samarbejde med nationale myndigheder i hele regionen vil OAS koordinere og samarbejde med andre institutioner og organisationer under projektets gennemførelse. De enheder, der er nævnt nedenfor, kan være i stand til at yde støtte til specifikke spørgsmål og hjælpe med at fremme initiativet i regionen:
            
                        —
                     
                     
                        FN's Kontor for Narkotikakontrol og Kriminalitetsbekæmpelse (UNODC), herunder regionale og nationale kontorer, hvor det er relevant: Global Firearms Programme, navnlig transit- og mæglerkontrol
                     
                  
                        —
                     
                     
                        det mellemamerikanske program for kontrol med håndvåben og lette våben (CASAC) under Det Centralamerikanske Integrationssystem (SICA): fremme af regionale initiativer for Mellemamerika gennem deltagelse i regionale workshopper og opfølgning af tidligere SALW-projekter finansieret af EU-Udenrigstjenesten
                     
                  
                        —
                     
                     
                        CARICOM's gennemførelsesagentur for kriminalitet og sikkerhed (IMPACS): koordinering med det regionale integrerede netværk for ballistisk information (RIBIN)
                     
                  
                        —
                     
                     
                        INTERPOL: teknisk bistand inden for SALW-uddannelse (iARMS)
                     
                  
                        —
                     
                     
                        United States Bureau of Alcohol, Tobacco Firearms and Explosives (ATF): teknisk ekspertise inden for SALW-sporing (eTrace)
                     
                  
                        —
                     
                     
                        Royal Canadian Mounted Police (RCMP): teknisk samarbejde om udvikling af uddannelse i identifikation og klassifikation af SALW
                     
                  
                        —
                     
                     
                        Conflict Armament Research: koordinering og teknisk bistand til sporing af SALW gennem iTrace-initiativet
                     
                  
                        —
                     
                     
                        civilsamfundsorganisationer, som beskæftiger sig med forebyggelse af kriminalitet og vold, herunder det mellemamerikanske netværk for fredsopbygning og menneskers sikkerhed (REDCEPAZ — Red Centroamericana para la Construcción de la Paz y Seguridad Humana), Institut for undervisning i bæredygtig udvikling (IEPADES — Instituto de Enseñanza para el Desarrollo Sostenible, Guatemala), Interpeace (Mellemamerika), Violence Prevention Alliance (Jamaica) og North Coast Empowerment Group (Trinidad og Tobago).
                     
                  3.3.   Projektets mål og aktiviteter
            Mål 1: styrke den fysiske sikkerhed af og forvaltningssystemerne (PSSM) for nationale militære og andre institutionelle lagre gennem forbedrede sikkerhedsforanstaltninger på stedet og lagerkontrol.
            Støtteaktiviteter:
            
                        —
                     
                     
                        aktivitet 1.1: vurdere nationale institutioners PSSM-situation i mindst ni OAS-medlemsstater
                     
                  
                        —
                     
                     
                        aktivitet 1.2: udvikle software til SALW- og ammunitionslagerkontrol og stille software og uddannelse til rådighed for alle de vigtigste OAS-medlemsstater gennem CIFTA
                     
                  
                        —
                     
                     
                        aktivitet 1.3: give centrale nationale myndigheder uddannelse i bedste PSSM-praksis, herunder lagerkontrol, samt identifikation og klassifikation af SALW på workshopper i forbindelse med CIFTA-arrangementer.
                     
                  Forventede resultater:
            
                        —
                     
                     
                        ni vurderinger på nationalt niveau af kapaciteter og behov i forbindelse med fysisk sikkerhed og lagerforvaltning fuldført
                     
                  
                        —
                     
                     
                        lagerkontrolsoftware udviklet og distribueret til mindst ni OAS-medlemsstater
                     
                  
                        —
                     
                     
                        to workshopper om bedste PSSM-praksis afholdt med uddannelse af i alt 60 nationale medarbejdere fra 15 OAS-medlemsstater.
                     
                  Mål 2: forstærke de nationale kapaciteter til destruktion af beslaglagte, overskydende eller ikke sikre SALW og ammunition.
            Støtteaktiviteter:
            
                        —
                     
                     
                        aktivitet 2.1: give mindst otte OAS-medlemsstater uddannelse i og teknisk bistand vedrørende samt overvåge destruktion af konfiskerede, overskydende og uønskede SALW og ammunition
                     
                  
                        —
                     
                     
                        aktivitet 2.2: koordinere med Spaniens regering med henblik på at give 60 teknikere fra OAS-medlemsstater ved det spanske militæringeniørakademi i Madrid uddannelse i avanceret ammunitionsrydning.
                     
                  Forventede resultater:
            
                        —
                     
                     
                        mindst 200 nationale medarbejdere fra otte OAS-medlemsstater uddannet i sikker destruktion af SALW, ammunition og sprængstof
                     
                  
                        —
                     
                     
                        destruktion af 300 tons ammunition og 30 000 SALW
                     
                  
                        —
                     
                     
                        mindst 60 nationale teknikere uddannet i ammunitionsrydning på niveau 3 af CEN-workshopstandarderne.
                     
                  Mål 3: øge den nationale mærknings- og sporingskapacitet vedrørende SALW og opfordre til regionalt samarbejde om at spore konfiskerede våben og ammunition.
            Støtteaktiviteter:
            
                        —
                     
                     
                        aktivitet 3.1: aflægge mindst ét besøg vedrørende vedligeholdelse og uddannelsesbistand i 18 OAS-medlemsstater, der tidligere har modtaget SALW-mærkningsudstyr og -uddannelse via OAS
                     
                  
                        —
                     
                     
                        aktivitet 3.2: give en begrænset mængde yderligere SALW-mærkningsudstyr til OAS-medlemsstater, der anmoder om maskiner og computerudstyr til at øge deres mærknings- og registreringskapacitet
                     
                  
                        —
                     
                     
                        aktivitet 3.3: indføre SALW-mærkningsudstyr og give tre OAS-medlemsstater, som ikke hidtil har modtaget bistand, uddannelse
                     
                  
                        —
                     
                     
                        aktivitet 3.4: konsolidere data om SALW, der er beslaglagt af nationale myndigheder og destrueret under aktivitet 2.1, med henblik på at spore kilde- og transitlande og analysere mønstre for ulovlig handel.
                     
                  Forventede resultater:
            
                        —
                     
                     
                        to hundrede nationale teknikere fra 18 OAS-medlemsstater uddannet i brug af mærknings- og registreringsudstyr til SALW
                     
                  
                        —
                     
                     
                        beskadigede mærkningsmaskiner repareret eller nye maskiner leveret til OAS-medlemsstater for at sikre, at hver af de 25 stater, som deltog i OAS' oprindelige SALW-mærkningsprojekt, har mindst én operationel maskine
                     
                  
                        —
                     
                     
                        mindst én SALW-mærkningsmaskine og registreringssoftware og -udstyr til SALW leveret til tre OAS-medlemsstater, der ikke har deltaget i OAS' oprindelige SALW-mærkningsprojekt
                     
                  
                        —
                     
                     
                        SALW-identifikationsoplysninger om ca. 30 000 beslaglagte SALW fra OAS-medlemsstaternes lagre stillet til rådighed for Conflict Armament Research til brug for og analyse af iTrace-initiativet samt for internationale retshåndhævende myndigheder til individuel sporing af skydevåben gennem INTERPOL's iARMS og US Bureau of Alcohol, Tobacco and Firearms' eTrace-systemer.
                     
                  Mål 4: forbedre SALW-overførselsmekanismerne gennem national lovgivning, grænsekontrol og regional koordinering.
            Støtteaktiviteter:
            
                        —
                     
                     
                        aktivitet 4.1: afholde en regional workshop i forbindelse med CIFTA for at udvikle en mekanisme til kommunikation på tværs af grænserne og regionalt og kommunikation med henblik på at underrette nabolande om og lette sporing af lovlige våbenoverførsler
                     
                  
                        —
                     
                     
                        aktivitet 4.2: etablere et virtuelt koordinationsnetværk til informationsudveksling om ulovlig handel med og fremstilling af våben
                     
                  
                        —
                     
                     
                        aktivitet 4.3: yde juridisk bistand om national lovgivning om SALW-kontrol til OAS-medlemsstater, der anmoder om støtte.
                     
                  Forventede resultater:
            
                        —
                     
                     
                        et standardiseret format for rapportering af sporing af lovlige våbenoverførsler i Nord-, Syd- og Mellemamerika koordineret og godkendt af CIFTA-deltagerstaterne
                     
                  
                        —
                     
                     
                        en virtuel platform for forhåndsmeddelelser om våbenoverførsler (baseret på PEN-onlinesystemet for prækursorkemikalier) udviklet og operationel
                     
                  
                        —
                     
                     
                        fem OAS-medlemsstater har fået juridisk bistand til udvikling af national kontrol med SALW, ammunition og/eller sprængstof.
                     
                  Mål 5: fremme socialt ansvarlig adfærd i udvalgte lokalsamfund målrettet grupper, som er hårdt ramt af væbnet vold, under anvendelse af tværsektorielle samarbejdsindsatser, der skal mindske risikoen for og recidiv til voldelige forbrydelser i et udvalgt lokalsamfund i hvert af de tre deltagende lande.
            Støtteaktiviteter:
            
                        —
                     
                     
                        aktivitet 5.1: koordinere og foretage diagnostiske vurderinger af mønstre for og spørgsmål vedrørende væbnet vold i udvalgte lokalsamfund i tre OAS-medlemsstater (et pr. land) for at identificere befolkningsgrupper, der lider under et højt kriminalitetsniveau med brug af SALW, og hvor forebyggende tiltag sandsynligvis vil kunne reducere niveauet af vold, og eksisterende stats- og civilsamfundstjenester, der står til rådighed til at bistå ofre for forbrydelser og vold
                     
                  
                        —
                     
                     
                        aktivitet 5.2: afholde kurser for sundhedstjenesteydere, socialarbejdere, embedsmænd i retsvæsenet og inden for offentlig sikkerhed med henblik på at forbedre deres evne til at bistå ofre for partnervold og andre former for væbnet vold og afholde kurser om teknikker til ikkevoldelig konfliktløsning for især hovedpersoner i lokalsamfund og mandlige hovedpersoner for at forebygge recidiv blandt gerningsmænd
                     
                  
                        —
                     
                     
                        aktivitet 5.3: afholde kapacitetsopbyggende workshopper i lokalsamfund om forebyggelse af vold rettet mod at øge de beskyttende faktorer blandt de befolkningsgrupper, der er identificeret som de mest sårbare over for vold og skydevåbenrelateret vold i de tre udvalgte lokalsamfund
                     
                  
                        —
                     
                     
                        aktivitet 5.4: evaluere effektiviteten af projektets forebyggende indsatser.
                     
                  Forventede resultater:
            
                        —
                     
                     
                        tre lokale vurderinger [vurderinger, der omfatter lokale mønstre for vold med skydevåben, eksisterende sårbare befolkningsgrupper, antal tilfælde af partnervold, hvor der er benyttet skydevåben som mekanisme for vold og kriminalitet, lokale bistands- og beskyttelsestjenester, der tilbydes ofre for vold og væbnet vold, og en liste over anbefalinger til beslutningstagere inden for de tre udvalgte lokalsamfund]
                     
                  
                        —
                     
                     
                        tre lokalsamfundsnetværk styrket for at udvikle faktorer, der gør det muligt at imødegå risikoen for vold med skydevåben
                     
                  
                        —
                     
                     
                        tre hundrede sundhedstjenesteydere og embedsmænd i det offentlige og civilsamfundet uddannet med henblik på at forbedre evnen til forebyggelse og begrænsning af væbnet vold
                     
                  
                        —
                     
                     
                        udvalgte indsatser målrettet grupper, som er mest sårbare over for vold med skydevåben, inden for et lokalsamfund i hvert af de tre udvalgte begunstigede lande gennemført og evalueret.
                     
                  4.   Begunstigede
            De direkte begunstigede i forbindelse med mål 1-4 er nationale institutioner og myndigheder, der er ansvarlige for kontrol med SALW, ammunition og sprængstof i Latinamerika og Caribien. Med hensyn til fysisk sikkerhed og lagerforvaltning samt destruktion af SALW, ammunition og sprængstof vil ministerierne for forsvar og offentlig sikkerhed i Belize, Guatemala, El Salvador, Honduras, Costa Rica, Jamaica, Den Dominikanske Republik og Panama drage fordel af kapacitetsudvikling. Ud over disse stater vil ministerierne i Bahamas, Barbados, Trinidad og Tobago, Guyana, Surinam, Uruguay og Paraguay drage direkte fordel af kapacitetsopbygning til mærkning og sporing af SALW. SALW-kontrolmyndigheder i hele regionen vil drage fordel af uddannelse og informationsudveksling samt initiativer til regionalt samarbejde og koordinering. Lokale myndigheder i tre af de lande, der er hårdest ramt af voldelig kriminalitet og andre former for væbnet vold, vil modtage uddannelse i forebyggelse og begrænsning af vold. De endelige begunstigede i forbindelse med aktiviteter, der udføres for at nå alle fem mål, vil være borgere i Mellemamerika, Caribien og udvalgte sydamerikanske lande, der er ramt af høje niveauer af kriminalitet og væbnet vold.
            5.   Den Europæiske Unions synlighed
            OAS-DPS vil sikre, at alle projektaktiviteter anerkender Unionen for dens finansielle støtte til projektet på flere måder. EU's støtte vil blive fremhævet via pressemeddelelser, sociale medier og interviews med nyhedsmedier i forbindelse med højtprofilerede arrangementer. Alt udstyr, alle trykte materialer og al computersoftware doneret til begunstigede lande vil blive mærket som finansieret af Unionen. Projektpersonale vil have EU's logo og/eller flag på alle hatte, overtræksdragter eller arbejdsuniformer som en klar brandingmetode. Unionens støtte vil blive offentliggjort i stort omfang og være synlig på OAS' websteder og i dens publikationer vedrørende projektet og de programmer, der støttes.
            6.   Varighed
            Den planlagte tidsramme for gennemførelse af projektet er 36 måneder.
            7.   Generel opbygning
            Den tekniske gennemførelse af projektet vil blive varetaget af OAS-DPS gennem to eksisterende programmer: bistandsprogrammet for kontrol med våben og ammunition (PACAM) og det interamerikanske program og netværk for forebyggelse af vold og kriminalitet. Afdelingens rolle i gennemførelsen af og støtten til CIFTA gennem sin handlingsplan for 2018-2022 vil være et vigtigt led til støtte for national kapacitetsopbygning.
            8.   Partnere
            OAS-DPS vil gennemføre projektet i samarbejde med nationale myndigheder for kontrol med SALW, ammunition og sprængstof og med myndigheder med ansvar for offentlig sikkerhed i de lande, der modtager støtte. Det primære fokus i dette arbejde bliver i Mellemamerikas og Caribiens subregioner, hvor niveauerne for væbnet vold stadig er høje, men hvor de nationale finansielle midler og kapaciteter er mest begrænsede.
            9.   Rapportering
            Situationsrapporter i form af en beretning og finansiel status vil blive forelagt hvert kvartal for at muliggøre passende og rettidig overvågning og evaluering.